b'\n_START_ARTICLE_\nKirov-klassen\n_START_SECTION_\nHistorie\n_START_PARAGRAPH_\nDet f\xc3\xb8rste skib i klassen Kirov (omd\xc3\xb8bt til Admiral Usjakov i 1992 efter Sovjetunionens opl\xc3\xb8sning blev k\xc3\xb8llagt i juni 1973 p\xc3\xa5 Leningrad\'s Baltijskij orlogsv\xc3\xa6rft hvor det blev s\xc3\xb8sat den 27. december 1977 og heste kommando den 30. december 1980. Da skibet p\xc3\xa5 sine pr\xc3\xb8vesejladser m\xc3\xb8dte NATO-skibe for f\xc3\xb8rste gang i 1981 blev den ben\xc3\xa6vnt BALCOM I (Baltic Combatant I)._NEWLINE_Kirov blev udsat for en reaktorulykke i 1990 under et togt i Middelhavet. Reparationer blev aldrig udf\xc3\xb8rt p\xc3\xa5 grund af manglende penge og den forandrede politiske situation i Sovjetunionen. Skibet blev en overgang brugt som reservedelslager for de resterende skibe i klassen._NEWLINE_Frunze, det andet skib i klassen hejste kommando i 1984. Skibet blev underlagt Stillehavsfl\xc3\xa5den. I 1992 blev Frunze omd\xc3\xb8bt til Admiral Lazarev. Skibet blev placeret i reserve i 1994 og udgik af fl\xc3\xa5dens tal fire \xc3\xa5r senere. Skibet er dog stadig i reserve. Den 19. september 2009 udtalte general Popovkin, Viceforsvarsminister med ansvar for udrustning, at forsvarsministeriet \xc3\xb8nskede at lade Admiral Lazarev genindtr\xc3\xa6de i aktiv tjeneste._NEWLINE_Kalinin var det tredje skib der indgik i tjeneste i 1988. Skibet blev, ligesom Kirov, underlagt Nordfl\xc3\xa5den. Omd\xc3\xb8bt til Admiral Nakhimov og lagt i reserve i 1999. Skibet blev reaktiveret i 2005 og er for tiden under en opgradering p\xc3\xa5 v\xc3\xa6rftet i Severodvinsk._NEWLINE_Konstruktionen af det fjerde skib, Jurij Andropov, skete under flere forsinkelser; konstruktionen startede i 1986, men hejste ikke kommando f\xc3\xb8r 1998. Skibet blev omd\xc3\xb8bt til Pjotr Velikij (Peter den Store) i 1992. Skibet er Nordfl\xc3\xa5dens flagskib._NEWLINE_Den 23. marts 2004 udtalte den russiske fl\xc3\xa5dechef Admiral Vladimir Kuroedov at Pjotr Velikij\'s reaktor var i ekstremt ringe stand og kunne eksplodere "hvert \xc3\xb8jeblik". Dette udsagn blev senere trukket tilbage og kan have v\xc3\xa6ret et resultat af intern politik i den russiske fl\xc3\xa5de, da Admiral Igor Kasatonov (Chefen for Pjotr Velikij\'s kaptajn Vladimir Kasatonov) skulle vidne i retten omkring tabene af ub\xc3\xa5dene K-159 og K-141 Kursk._NEWLINE_Det femte skib i klassen skulle have heddet Admiral Flota Sovjetskogo Kuznetsov, men n\xc3\xa5ede aldrig at k\xc3\xb8llagt og blev annulleret i 1990. Skibet skulle oprindeligt have heddet Djerzjinskij men blev skiftet til Oktjabrskaja Revoljutsija (Oktoberrevolutionen), og til sidst Kuznetzov.'